<classify> NAIBU Waziri wa Fedha na Mipango ambaye pia ni Mbunge wa Jimbo la Kondoa Vijijini mkoani Dodoma, Dk Ashatu Kijaji ameahidi kumaliza kero ya maji inayowakabili wakazi wa Kijiji cha Mwongolo katika jimbo hilo.Alitoa ahadi hiyo alipokutana na wananchi wa kijiji hicho, ambao walimweleza kuhusu changamoto yao ya muda mrefu ya kukosa huduma ya maji safi na salama na ukosefu wa miundombinu mingine, inayoweza kuchochea kasi yao ya maendeleo. Wananchi hao walisema kero kubwa inayowaumiza ni upatikanaji wa maji katika kijiji hicho, ambapo wanawake wamekuwa wakilazimika kwenda umbali mrefu kuchota maji, jambo ambalo limewafanya kuchoka na kuhatarisha usalama wa maisha yao. Dk Kijaji alisema kuwa amekuwa akichimba visima katika vijiji mbalimbali wilayani humo, ambapo hadi sasa visima 65, vimeshakamilika na kutoa huduma ya maji kwa wananchi. Aliahidi kufuatilia visima 14 vilichoahidiwa kuchimbwa kwenye sehemu ya machinjio ya kijiji hicho na Wizara ya Maji kupitia Wakala wa Uchimbaji Visima na Mabwawa, DDCA ili nao wapate maji kwa ajili ya shughuli zao za kila siku.  <topic>: kitaifa 